CELEX: 32008D0210
Language: da
Date: 2008-02-18 00:00:00
Title: 2008/210/EF: Rådets afgørelse af 18. februar 2008 om principperne, prioriteterne og betingelserne for det europæiske partnerskab med Albanien og om ophævelse af afgørelse 2006/54/EF

19.3.2008   
            
            
               DA
            
            
               Den Europæiske Unions Tidende
            
            
               L 80/1
            
         
      RÅDETS AFGØRELSE
   
   af 18. februar 2008
   om principperne, prioriteterne og betingelserne for det europæiske partnerskab med Albanien og om ophævelse af afgørelse 2006/54/EF
   (2008/210/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen (1), særlig artikel 2,
   under henvisning til forslag fra Kommissionen, og
   ud fra følgende betragtninger:
   
               (1)
            
            
               Det Europæiske Råd tilsluttede sig på mødet i Thessaloniki den 19. og 20. juni 2003 indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan.
            
         
               (2)
            
            
               I henhold til Rådets forordning (EF) nr. 533/2004 træffer Rådet afgørelse om principperne, prioriteterne og betingelserne for de europæiske partnerskaber og om enhver efterfølgende tilpasning af disse. Det fremgår også, at opfølgningen på de europæiske partnerskaber sikres inden for rammerne af de mekanismer, der er etableret i forbindelse med stabiliserings- og associeringsprocessen, især de årlige statusrapporter.
            
         
               (3)
            
            
               Den 30. januar 2006 vedtog Rådet andet europæiske partnerskab med Albanien (2).
            
         
               (4)
            
            
               Det fremgår af Kommissionens meddelelse »udvidelsesstrategi og vigtigste udfordringer 2006-2007«, at partnerskaberne vil blive revideret ved udgangen af 2007.
            
         
               (5)
            
            
               Rådet vedtog den 17. juli 2006 forordning (EF) nr. 1085/2006 om oprettelse af et instrument til førtiltrædelsesbistand (Ipa) (3), som fornyer rammen for den finansielle bistand til førtiltrædelseslandene.
            
         
               (6)
            
            
               Det er derfor hensigtsmæssigt at vedtage et revideret europæisk partnerskab, som ajourfører det eksisterende partnerskab for at fastlægge nye prioriteter for det videre arbejde på grundlag af konklusionerne i 2007-statusrapporten om Albaniens forberedelser på at blive yderligere integreret med Den Europæiske Union.
            
         
               (7)
            
            
               Som forberedelse på yderligere integration i Den Europæiske Union skal de kompetente myndigheder i Albanien udarbejde en plan med angivelse af tidsfrister og de specifikke foranstaltninger, der skal træffes for at opfylde prioriteterne i dette europæiske partnerskab.
            
         
               (8)
            
            
               Afgørelse 2006/54/EF bør derfor ophæves —
            
         TRUFFET FØLGENDE AFGØRELSE:
   Artikel 1
   Principperne, prioriteterne og betingelserne for det europæiske partnerskab med Albanien er beskrevet i bilaget.
   Artikel 2
   Gennemførelsen af det europæiske partnerskab undersøges ved hjælp af de mekanismer, der er etableret som led i stabiliserings- og associeringsprocessen, især Kommissionens årlige statusrapporter.
   Artikel 3
   Afgørelse 2006/54/EF ophæves.
   Artikel 4
   Denne afgørelse træder i kraft på tredjedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 18. februar 2008.
      
         
            På Rådets vegne
         
         D. RUPEL
         
         
            Formand
         
      
   
   
      (1)  EUT L 86 af 24.3.2004, s. 1. Ændret ved forordning (EF) nr. 269/2006 (EUT L 47 af 17.2.2006, s. 7).
   
      (2)  Rådets afgørelse 2006/54/EF af 30. januar 2006 om principperne, prioriteterne og betingelserne for det europæiske partnerskab med Albanien og om ophævelse af afgørelse 2004/519/EF (EUT L 35 af 7.2.2006, s. 1).
   
      (3)  EUT L 210 af 31.7.2006, s. 82.
   
      BILAG
      ALBANIEN: EUROPÆISK PARTNERSKAB 2007
      1.   INDLEDNING
      Det Europæiske Råd tilsluttede sig indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan. Det foreslåede reviderede partnerskab er en ajourføring af det andet partnerskab på grundlag af 2007-statusrapporten fra Kommissionen om Albanien. Det peger på nye og eksisterende prioriteter, der kræver handling. De nye prioriteter er tilpasset landets specifikke behov og forberedelsesniveau og vil om nødvendigt blive ajourført. Albanien forventes at udarbejde en plan, herunder en tidsplan og de specifikke foranstaltninger, som landet agter at træffe for at opfylde prioriteterne i det europæiske partnerskab. Partnerskabet fastsætter også retningslinjer for finansiel bistand til landet.
      2.   PRINCIPPER
      Stabiliserings- og associeringsprocessen skal fortsat danne grundlag for Vestbalkanlandenes tilnærmelse til EU helt frem til deres fremtidige tiltrædelse. Prioriteterne for Albanien vedrører landets evne til at opfylde de kriterier, som Det Europæiske Råd fastlagde på sit møde i København i 1993, og de betingelser, der er blevet fastsat som led i stabiliserings- og associeringsprocessen, navnlig dem, som Rådet fastlagde i sine konklusioner af 29. april 1997 og 21.-22. juni 1999, i sluterklæringen fra Zagrebtopmødet den 24. november 2000 og i Thessalonikidagsordenen.
      3.   PRIORITETER
      Prioriteterne i dette europæiske partnerskab er udvalgt ud fra en realistisk forventning om, at Albanien kan gennemføre dem helt eller i væsentligt omfang i løbet af de næste par år. Der skelnes mellem prioriteter på kort sigt, som forventes gennemført inden for et til to år, og prioriteter på mellemlang sigt, som forventes gennemført inden for tre til fire år. Prioriteterne vedrører både lovgivning og gennemførelsen heraf.
      I lyset af behovet for at fastlægge prioriteter er der naturligvis andre opgaver, som Albanien skal udføre, og som kan blive prioriteter i et fremtidigt partnerskab, bl.a. afhængigt af, hvilke fremskridt Albanien gør på et senere tidspunkt.
      Nøgleprioriteterne blandt prioriteterne på kort sigt figurerer samlet i begyndelsen af listen. De er ikke opstillet i rangorden.
      3.1.   PRIORITETER PÅ KORT SIGT
      Nøgleprioriteter
      
                  —
               
               
                  Den administrative kapacitet skal styrkes forud for gennemførelsen af forpligtelserne i stabiliserings- og associeringsaftalen (SAA) og interimsaftalen (IA).
               
            
                  —
               
               
                  Der skal skabes en konstruktiv dialog mellem politiske partier og berørte parter om gennemførelsen af reformerne.
               
            
                  —
               
               
                  Retssystemets uafhængighed, ansvarlighed og gennemsigtighed skal øges ved f.eks. at befordre en forfatningsmæssig beskyttelse af dommerne, udnævne dommere og anklagere på grundlag af udvælgelsesprøver, etablere et meritbaseret system til evaluering af anklagere og fastlægge objektive regler for tildelingen af sager til dommerne.
               
            
                  —
               
               
                  Strategien for korruptionsbekæmpelse 2007-2013 og henstillingerne i 2005-evalueringsrapporten fra Europarådets Sammenslutning af Stater mod Korruption skal gennemføres, og korruptionssager inden for politi og dommerstand skal efterforskes og forfølges behørigt.
               
            
                  —
               
               
                  OSCE-Kontoret for Demokratiske Institutioner og Menneskerettigheders henstillinger vedrørende valg skal gennemføres, navnlig ved at forbedre valglisterne og ændre valgloven i overensstemmelse med Venedigkommissionens henstillinger i god tid inden det næste parlamentsvalg.
               
            
                  —
               
               
                  Forvaltningen af den offentlige sektor skal styrkes ved at forbedre de offentligt ansattes kompetencer og upartiskhed og styrke departementet for offentlig forvaltning.
               
            
                  —
               
               
                  Opsplitningen af det statsejede elselskab KESH skal afsluttes, og forsyningsnettet skal privatiseres. KESH's finansielle stilling skal stabiliseres ved at forbedre betalingsopkrævningen, sørge for, at priserne dækker omkostningerne, og træffe foranstaltninger til at øge elproduktionen og sammenkoblingskapaciteten.
               
            
                  —
               
               
                  Der skal opnås flere håndgribelige resultater i kampen mod organiseret kriminalitet, navnlig ved at udnytte det efterretningsstyrede politiarbejde fuldt ud og sikre effektiv retsforfølgning.
               
            Politiske kriterier
      Demokrati og retsstatsforhold
      Regering
      
                  —
               
               
                  Den nationale strategi for udvikling og integration skal vedtages i tide til, at der tages højde for den i 2008-2009-budgetproceduren, således at det sikres, at strategien afspejler de forpligtelser, der er affødt af den europæiske integration, og at der er afsat de fornødne midler til at påbegynde dens gennemførelse.
               
            
                  —
               
               
                  Det integrerede planlægningssystem skal udnyttes fuldt ud og effektivt for at styrke forbindelserne mellem politiske mål, budgetplanlægning og gennemførelse.
               
            
                  —
               
               
                  Bestræbelserne på integration i EU skal koordineres bedre på regeringsplan ved en mere omfattende og konsekvent høring af ministerierne, berørte parter og EU-eksperter vedrørende den relevante lovgivning.
               
            
                  —
               
               
                  Det skal sikres, at Ministeriet for Europæisk Integration og fagministeriernes kontorer for europæisk integration har det fornødne udstyr og tilstrækkeligt uddannet personale.
               
            
                  —
               
               
                  Det skal sikres, at forbedringen af personregistret og adressesystemet koordineres omhyggeligt med indførelsen af elektroniske id-kort og biometriske pas.
               
            Offentlig forvaltning
      
                  —
               
               
                  Det skal sikres, at loven om offentligt ansatte og tilhørende regler i den offentlige forvaltning håndhæves.
               
            
                  —
               
               
                  Det skal sikres, at rekruttering, udnævnelse, forfremmelse, forflyttelse og afskedigelse foregår efter de fastsatte regler, for at opbygge en ansvarlig og effektiv offentlig tjeneste baseret på professionelle karriereudviklingskriterier.
               
            Retsvæsen
      
                  —
               
               
                  Forslaget til loven om retsreform skal færdiggøres, vedtages og gennemføres, og infrastrukturen i retsvæsenet skal forbedres.
               
            
                  —
               
               
                  Koordineringen mellem anklager og politi skal forbedres, navnlig ved hjælp af sagsforvaltningssystemet.
               
            
                  —
               
               
                  Vidner skal garanteres passende beskyttelse gennem relevant lovgivning og tilstrækkelige ressourcer.
               
            Antikorruptionspolitik
      
                  —
               
               
                  Civil-, handels- og forvaltningslovene skal harmoniseres med Europarådets civilretskonvention om korruption.
               
            
                  —
               
               
                  Den institutionelle kapacitet til at efterforske og retsforfølge korruption skal styrkes.
               
            
                  —
               
               
                  Lovgivningen om bekæmpelse af bestikkelse skal gennemføres under særlig hensyntagen til koordineringen mellem institutionerne.
               
            
                  —
               
               
                  Mekanismerne til at håndhæve loven om angivelse af aktiver skal forbedres.
               
            
                  —
               
               
                  Reglerne om forebyggelse af interessekonflikter ved udøvelsen af offentlige hverv skal gøres klarere.
               
            
                  —
               
               
                  Reglerne for offentlig adgang til oplysninger skal gøres klarere i overensstemmelse med internationale standarder.
               
            
                  —
               
               
                  Antallet af tjenestemænd, der er beskyttet af immunitet, skal nedbringes, og der skal kun indrømmes immunitet, hvor det er absolut hensigtsmæssigt.
               
            Menneskerettigheder og beskyttelse af mindretal
      Overholdelse af international lovgivning om menneskerettigheder
      
                  —
               
               
                  Alle retshåndhævende instanser skal være fuldt bevidste om deres menneskerettighedsforpligtelser og gennemføre dem stringent i overensstemmelse med den etiske kodeks for fængselssystemer og de internationale konventioner, som Albanien har ratificeret, specielt den europæiske menneskerettighedskonvention.
               
            
                  —
               
               
                  Menneskelig værdighed og personlig sikkerhed skal respekteres i centre for frihedsberøvelse, fængsler og institutioner for sindslidende i overensstemmelse med internationale konventioner.
               
            Borgerlige og politiske rettigheder
      
                  —
               
               
                  Sager om mishandling begået af retshåndhævende instanser skal følges op med retsforfølgning af gerningsmændene.
               
            
                  —
               
               
                  Der skal sikres øget adgang til domstolsprøvelse.
               
            
                  —
               
               
                  Nye fængsler skal bygges og drives i overensstemmelse med de relevante internationale konventioner.
               
            
                  —
               
               
                  Albaniens injurielovgivning skal bringes i overensstemmelse med europæiske standarder, og den skal gennemføres.
               
            
                  —
               
               
                  Der skal hurtigst muligt indføres en effektiv lovgivning til sikring af gennemsigtighed i forbindelse med medieejerskab.
               
            
                  —
               
               
                  Den gældende lovgivning om trykte medier og journalistisk uafhængighed skal gennemføres fuldt ud, ny lovgivning om ytringsfrihed skal koordineres, og der skal udarbejdes omfattende lovgivning om elektroniske medier i overensstemmelse med europæiske standarder.
               
            Sociale og økonomiske rettigheder
      
                  —
               
               
                  Der skal gøres en større indsats for at forhindre vold i hjemmet.
               
            
                  —
               
               
                  Der skal træffes foranstaltninger til at forhindre børnearbejde, bl.a. ved at vedtage relevant lovgivning og tilvejebringe ressourcer til at sikre børns rettigheder.
               
            
                  —
               
               
                  Ydelser og bistand til personer, der ikke kan klare sig selv, skal lægges ud til lokalsamfundet, også i forbindelse med psykiske lidelser.
               
            
                  —
               
               
                  Der skal sikres fuld beskyttelse mod forskelsbehandling uanset årsag, bl.a. ved at gennemføre lovgivning og styrke de strukturer, der skal fremme ligestilling mellem mænd og kvinder.
               
            
                  —
               
               
                  Der skal sættes yderligere gang i den første registrering af fast ejendom og i behandlingen af tilbagegivelseskrav, og det skal sikres, at mekanismerne for kompensation er bæredygtige, og at disse procedurer koordineres omhyggeligt med lovinitiativet om fast ejendom.
               
            Mindretals rettigheder, kulturelle rettigheder og beskyttelse af mindretal
      
                  —
               
               
                  Kravene i Europarådets rammekonvention om beskyttelse af nationale mindretal skal opfyldes i hele Albanien, navnlig for så vidt angår brug af mindretalssprog hos myndighederne, skiltning af traditionelle lokale navne og fyldestgørende foranstaltninger i forbindelse med uddannelse i mindretalssprog.
               
            
                  —
               
               
                  Den nationale strategi for romabefolkningen skal gennemføres, og der skal tilvejebringes tilstrækkelige ressourcer som led i regeringens strategi til bekæmpelse af fattigdom og social udstødelse.
               
            
                  —
               
               
                  Der skal indføres en registrering, herunder fødselsregistrering, af personer, der tilhører romamindretallet.
               
            
                  —
               
               
                  Der skal indhentes pålidelige oplysninger om mindretal i Albanien.
               
            Regionale anliggender og internationale forpligtelser
      
                  —
               
               
                  Forpligtelserne i henhold til stabiliserings- og associeringsprocessen skal opfyldes for så vidt angår regionalt samarbejde og godt naboskab, bl.a. ved at fremme overgangen fra stabilitetspagten til en samarbejdsramme med større regionalt ejerskab og en effektiv gennemførelse af den centraleuropæiske frihandelsaftale (CEFTA).
               
            
                  —
               
               
                  Der skal indgås aftaler med nabolandene om bl.a. samarbejde på tværs af grænserne, bekæmpelse af organiseret kriminalitet, ulovlig handel og smugleri, retligt samarbejde, grænseforvaltning, tilbagetagelse, miljø, transport og energi, og det skal sikres, at de gennemføres effektivt.
               
            Økonomiske kriterier
      
                  —
               
               
                  Der skal fortsat gennemføres en stabilitetsorienteret skattepolitik, som sigter på en finanspolitisk konsolidering og bidrager til lav inflation og stabilitet over for udlandet.
               
            
                  —
               
               
                  Skattereformerne skal videreføres med det formål at forbedre indtægtsforvaltningen og kapaciteten til at forvalte gæld.
               
            
                  —
               
               
                  Der skal føres en pengepolitik, som bidrager til målet om at opnå og fastholde prisstabilitet for at mindske og fastholde inflationsforventningerne.
               
            
                  —
               
               
                  Arbejdet med at få oprettet et kreditoplysningskontor og derved bidrage til at beskytte banksystemets hastigt voksende kreditportefølje skal færdiggøres.
               
            
                  —
               
               
                  Den grå økonomi skal mindskes ved at sikre en effektiv og ikke-diskriminerende håndhævelse af skattelovgivningen og styrke bekæmpelsen af skattesvig.
               
            Europæiske standarder
      Det indre marked
      Frie varebevægelser
      
                  —
               
               
                  De økonomiske aktører skal gøres mere bevidste om begreberne standarder og certificering samt disses betydning i international handel.
               
            
                  —
               
               
                  Den nationale markedsovervågningsstrategi for industrivarer og fødevarer skal vedtages og dens gennemførelse indledes.
               
            
                  —
               
               
                  Der skal vedtages ny lovgivning om forbrugerbeskyttelse, som er i overensstemmelse med EU-retten. Forbrugerbeskyttelseskontoret skal styrkes.
               
            Fri bevægelighed for personer og tjenesteydelser samt etableringsret
      
                  —
               
               
                  Der skal sondres klart mellem midlertidig og permanent levering af tjenesteydelser, og kravene i stabiliserings- og associeringsaftalen skal overholdes.
               
            
                  —
               
               
                  Regelsættet for det finansielle tilsyn med såvel banksektoren som den del af den finansielle sektor, der falder uden for banksektoren, skal styrkes, og finanstilsynsmyndighedens kapacitet skal forbedres.
               
            Frie kapitalbevægelser
      
                  —
               
               
                  Det skal gøres muligt for EU-statsborgere at købe fast ejendom inden for de begrænsninger, der er fastsat i listen over særlige forpligtelser i henhold til den almindelige overenskomst om handel med tjenesteydelser (GATS).
               
            Told og beskatning
      
                  —
               
               
                  Toldlovgivningen og toldprocedurerne skal tilpasses yderligere til EU-praksis, og det skal især sikres, at reglerne og procedurerne for forsendelse, toldoplag, toldværdiansættelse, fysisk kontrol og risikoanalyse tilnærmes EU's standarder. Den nationale toldtarif skal ajourføres på grundlag af den seneste kombinerede nomenklatur.
               
            
                  —
               
               
                  Edb-systemet til toldangivelse og behandling af toldoplysninger skal implementeres fuldt ud på alle toldsteder.
               
            
                  —
               
               
                  Skattelovgivningen skal tilpasses yderligere til EU-retten, navnlig punktafgiftslovgivningen, og principperne i adfærdskodeksen for erhvervsbeskatning skal respekteres, således at det sikres, at nye skatteforanstaltninger også overholder disse principper.
               
            
                  —
               
               
                  Skatteforvaltningens kapacitet skal øges, navnlig i forbindelse med skattekontrol og skatterevision, således at reglerne i højere grad overholdes, og skatteunddragelse mindskes.
               
            
                  —
               
               
                  Indførelsen af edb på skattekontorerne skal fuldendes.
               
            Konkurrence
      
                  —
               
               
                  Den gældende antitrustlovgivning skal forbedres og tilpasses EU-retten for at forbedre konkurrencetilsynet.
               
            
                  —
               
               
                  Konkurrencemyndighedens administrative kapacitet skal øges, og den skal have det fornødne personale og uddannelse stillet til rådighed.
               
            
                  —
               
               
                  Gennemførelsesbestemmelserne vedrørende statsstøtte skal vedtages.
               
            
                  —
               
               
                  Ajourføringen af opgørelsen over statsstøtteordninger skal fortsættes.
               
            Offentlige indkøb
      
                  —
               
               
                  Lovgivningen om offentlige indkøb skal håndhæves, og der skal tages skridt til at bringe den i overensstemmelse med EU's standarder, navnlig for så vidt gælder forsyningssektoren og klageadgangen.
               
            
                  —
               
               
                  Den administrative kapacitet skal styrkes yderligere i agenturet for offentlige indkøb, i fagministeriernes kontorer for offentlige indkøb og i lokale regeringer og domstole, som beskæftiger sig med sager om offentlige indkøb.
               
            
                  —
               
               
                  Overtrædelser i forbindelse med offentlige udbud skal efterforskes og forfølges strafferetligt.
               
            Intellektuel ejendomsret
      
                  —
               
               
                  Der skal udarbejdes en national strategi og en handlingsplan for videreudvikling af lovgivningen og styrkelse af intellektuelle ejendomsrettigheder.
               
            
                  —
               
               
                  Der skal skabes større administrativ og retlig kapacitet til at beskytte intellektuelle ejendomsrettigheder.
               
            
                  —
               
               
                  Der skal gøres en større indsats for at bekæmpe piratkopiering og forfalskning.
               
            
                  —
               
               
                  Der skal skabes større opmærksomhed om intellektuelle ejendomsrettigheder i erhvervslivet og i de retshåndhævende instanser, herunder retsvæsenet.
               
            
                  —
               
               
                  Lovgivningen om industriel ejendomsret skal forbedres.
               
            Social- og arbejdsmarkedspolitik samt beskæftigelse
      
                  —
               
               
                  Ordningerne for social beskyttelse skal forbedres, og social udstødelse bekæmpes.
               
            
                  —
               
               
                  Der skal træffes foranstaltninger for at øge skolesøgningen på sekundærtrinnet og blandt børn i landdistrikter, især piger, og på erhvervsskoler.
               
            
                  —
               
               
                  Der skal etableres administrative strukturer og en administrativ kapacitet til at håndtere forbruger- og sundhedsbeskyttelse.
               
            Uddannelse og forskning
      
                  —
               
               
                  Der skal fortsat gøres en indsats for at forbedre forvaltningen af uddannelsessystemet, uddannelsen af lærere og infrastrukturen på uddannelsesområdet.
               
            
                  —
               
               
                  Den nye lov om videregående uddannelse skal gennemføres. Der skal gøres mere for at fremme et større engagement i Tempus-programmet.
               
            WTO-anliggender
      
                  —
               
               
                  Den afdeling i Økonomiministeriet, der beskæftiger sig med WTO-anliggender og økonomisk samarbejde, skal have større administrativ kapacitet.
               
            Sektorpolitikker
      Industri og SMV'er
      
                  —
               
               
                  Der skal gøres hurtigere fremskridt for at få gennemført det europæiske charter for små og mellemstore virksomheder.
               
            
                  —
               
               
                  Gennemførelsen af handlingsplanerne for afskaffelse af administrative hindringer for virksomheder og investeringer skal fortsættes, den uformelle økonomi skal begrænses, og det skal sikres, at erhvervsrelaterede love, regler og procedurer gennemføres på en korrekt, ikke-vilkårlig og ikke-diskriminerende måde. Antallet af overflødige og ineffektive regler skal reduceres ved hjælp af afkortede procedurer.
               
            
                  —
               
               
                  Der skal forskes yderligere i spørgsmål vedrørende innovation og konkurrenceevne for små virksomheder og gennemføres støtteprogrammer.
               
            Landbrug og fiskeri
      
                  —
               
               
                  Der skal vedtages en ny lov om fødevarer i overensstemmelse med EU's standarder, og fødevaresikkerhedssystemet og de dertil hørende kontrolsystemer skal styrkes.
               
            
                  —
               
               
                  Laboratoriekapaciteten på fødevaresikkerhedsområdet og dyre- og plantesundhedsområdet skal øges.
               
            
                  —
               
               
                  Lovgivningen om fødevaresikkerhed og dyre- og plantesundhedsanliggender skal forbedres, og gennemførelsen heraf skal påbegyndes.
               
            
                  —
               
               
                  Systemet til identifikation af kreaturer og registrering af deres flytninger skal forbedres, og gennemførelsen af et system til identifikation af svin, får og geder og registrering af flytning heraf skal påbegyndes.
               
            
                  —
               
               
                  Kontrollen med dyresygdomme, herunder prøveudtagning og rapportering, skal forbedres.
               
            Miljø
      
                  —
               
               
                  Den administrative kapacitet og koordinering skal forbedres på nationalt og lokalt plan.
               
            
                  —
               
               
                  Lovgivningen om vurdering af virkninger på miljøet skal gennemføres fuldt ud.
               
            
                  —
               
               
                  Der skal vedtages en strategi for yderligere tilpasning af miljølovgivningen til EU-retten, og den eksisterende lovgivning skal gennemføres korrekt, især hvad angår håndhævelsen.
               
            
                  —
               
               
                  Der skal fortsat gøres en indsats for at få løst de akutte miljøproblemer på Sharralossepladsen og i Patos-Marinezoliefeltet.
               
            
                  —
               
               
                  Den nationale strategi for vandforsyning og sanitet samt vandforsynings- og kloakeringsstrategien for landdistrikterne skal videreudvikles og gennemføres, og gennemførelsen af en strategi for gradvis tilnærmelse af lovgivningen om vandforsyning og sanitet til EU-retten skal påbegyndes.
               
            
                  —
               
               
                  De internationale konventioner om naturbeskyttelse, som Albanien er part i, skal gennemføres.
               
            Transport
      
                  —
               
               
                  Den nationale transportplan skal gennemføres, herunder planlægning og budgettering af vedligeholdelse af transportaktiver, og den nationale transportstrategi, herunder strategien for jernbanesektoren, skal vedtages og gennemføres.
               
            
                  —
               
               
                  Gennemførelsen af aftalememorandummet om udviklingen af det sydøsteuropæiske regionale net af basale transportforbindelser skal fortsættes, og samarbejdet med det sydøsteuropæiske transportobservatorium skal styrkes.
               
            
                  —
               
               
                  Der skal træffes foranstaltninger til at forbedre færdselssikkerheden, og lovgivningen skal tilpasses til EU-retten om køretøjers vægt og dimensioner, teknisk kontrol, syn ved vejsiden, kørekort, fartskrivere og registreringsdokumenter.
               
            
                  —
               
               
                  Der skal træffes foranstaltninger til at forhindre ulovlige anlæg langs nye veje, især farlige privat anlagte tilkørselsveje.
               
            
                  —
               
               
                  Der skal udarbejdes en jernbanenetvejledning om åben adgang til brug af infrastrukturen og vedtages og gennemføres en driftsplan for jernbaner.
               
            
                  —
               
               
                  De tilsagn, Albanien gav i den første overgangsfase i aftalen om oprettelse af et fælles europæisk luftfartsområde, skal opfyldes, herunder gennemførelsen af relevant lovgivning om luftfart.
               
            
                  —
               
               
                  Handlingsplanen for udbedring af de mangler, man har konstateret hos myndigheden for civil luftfart med hensyn til kontrol med de nationale luftfartselskabers sikkerhed, skal gennemføres.
               
            
                  —
               
               
                  Sikkerheden til søs skal forbedres, især skal antallet af albanske skibe, der tilbageholdes i henhold til Parismemorandummet, nedbringes.
               
            Energi
      
                  —
               
               
                  Den reviderede nationale energistrategi skal godkendes og gennemføres under stadig hensyntagen til, at det er vigtigt at foretage vurderinger af virkningerne på miljøet (VVM).
               
            
                  —
               
               
                  Kravene vedrørende gas og elektricitet i energifællesskabstraktaten skal opfyldes.
               
            Informationssamfund og medier
      
                  —
               
               
                  Det skal sikres, at lovgivningen om elektronisk kommunikation er i overensstemmelse med EU-retten og håndhæves, og der skal træffes foranstaltninger til at skabe et konkurrencedygtigt marked for elektroniske kommunikationsnetværk og -ydelser.
               
            
                  —
               
               
                  Teletilsynsmyndighedens ekspertise og kapacitet skal styrkes.
               
            
                  —
               
               
                  Albaniens lovgivning skal tilpasses til den europæiske konvention om grænseoverskridende fjernsyn og direktivet om fjernsyn uden grænser.
               
            
                  —
               
               
                  Det nationale radio- og fjernsynsråd skal have større administrativ kapacitet, strategien for udvikling af radio- og fjernsynssektoren skal vedtages, og den nationale frekvensplan for analog og digital radio og tv skal ajourføres.
               
            Finansiel kontrol
      
                  —
               
               
                  Strategipapiret og handlingsplanen for offentlig intern kontrol og finanskontrol skal revideres, og den interne revisionsfunktion skal defineres klart og være adskilt fra andre kontrol- og inspektionsfunktioner. Der skal etableres et passende inspektionsorgan til at bekæmpe svig.
               
            
                  —
               
               
                  Det skal sikres, at loven om intern revision og forslaget til den organiske finanslov er i overensstemmelse med internationalt anerkendte standarder.
               
            
                  —
               
               
                  Den øverste revisionsinstitutions uafhængighed skal styrkes.
               
            Statistikker
      
                  —
               
               
                  Statistikkontorets kapacitet skal øges.
               
            Retfærdighed, frihed og sikkerhed
      Visum, grænsekontrol, asyl og migration
      
                  —
               
               
                  Der skal udstedes rejsedokumenter, der svarer til internationale standarder, sikres den fornødne administrative kapacitet hertil og oprettes et centraliseret it-netværk til administration af visa.
               
            
                  —
               
               
                  Der skal vedtages ændringer til udlændingeloven for at tilnærme visumlovgivningen til EU's standarder.
               
            
                  —
               
               
                  Strategien og handlingsplanen for integreret grænsekontrol skal gennemføres, idet der især skal lægges vægt på samarbejdet mellem toldvæsen og grænsepoliti ved grænserne.
               
            
                  —
               
               
                  Det skal sikres, at alle grænseovergangssteder, navnlig havnene Durres og Vlora, forvaltes i overensstemmelse med EU's standarder.
               
            
                  —
               
               
                  Tilbagetagelsesaftalen mellem EF og Albanien skal gennemføres, og der skal forhandles om tilbagetagelsesaftaler med transit-migranters oprindelseslande.
               
            
                  —
               
               
                  Der skal bruges tilstrækkelig administrativ og finansiel kapacitet på at gennemføre lovgivningen om asyl og migration samt de tilhørende nationale strategier og handlingsplaner.
               
            Hvidvaskning af penge
      
                  —
               
               
                  Der skal træffes de fornødne foranstaltninger til at håndhæve lovgivningen om hvidvaskning af penge bedre, både hvad angår forebyggelse, domfældelse, konfiskation, beslaglæggelse og indefrysning af aktiver.
               
            
                  —
               
               
                  Kapaciteten i den finansielle efterretningsenhed, den offentlige anklagers kontor og politienheden for økonomisk kriminalitet skal øges ved at sikre, at der er tilstrækkelige finansielle midler og it-ressourcer til rådighed, og ved at forbedre det praktiske samarbejde.
               
            
                  —
               
               
                  Loven om forebyggelse af hvidvaskning af penge skal bringes i overensstemmelse med EU-retten og med henstillingerne fra Den Finansielle Aktionsgruppe og Europarådets Moneyval-komité.
               
            
                  —
               
               
                  Kapaciteten skal øges i kontoret for forvaltning af beslaglagte og konfiskerede aktiver.
               
            
                  —
               
               
                  Samarbejdet med myndigheder i andre lande skal forbedres yderligere.
               
            
                  —
               
               
                  Indberetningsforpligtelserne skal opfyldes, og indberetningstærsklerne for transaktioner vurderes.
               
            
                  —
               
               
                  Der skal træffes mere effektive foranstaltninger til at reducere brugen af kontanter i økonomien.
               
            Narkotika
      
                  —
               
               
                  Den nationale strategi til bekæmpelse af narkotika, den tilhørende handlingsplan og anbefalingerne fra Mini-Dublin-Gruppen skal gennemføres.
               
            
                  —
               
               
                  Der skal være større kontinuitet i ledelsen af politifolk, der er involveret i narkotikabekæmpelse, og der skal tilbydes bedre uddannelse og udstyr og træffes yderligere foranstaltninger til at sikre en bedre koordinering af bekæmpelsen af narkotika både nationalt og med partnere i andre lande.
               
            
                  —
               
               
                  På samtlige niveauer i den offentlige forvaltning skal personer, der gør sig skyldige i korruption i forbindelse narkotikahandel, identificeres og retsforfølges.
               
            
                  —
               
               
                  Der skal være større gennemsigtighed i tallene over beslaglæggelser og træffes foranstaltninger til at tilintetgøre narkotika, der tidligere er blevet beslaglagt.
               
            
                  —
               
               
                  Der skal gennemføres en afbalanceret overordnet strategi for, hvordan man påvirker efterspørgslen efter narkotika, herunder gennem forebyggelse, behandling og rehabilitering af narkomaner.
               
            Politi
      
                  —
               
               
                  Det skal sikres, at bestemmelserne om rang i den nye lov om statspolitiet gennemføres fuldt ud.
               
            
                  —
               
               
                  Det albanske statspoliti skal have bedre ledelseskapacitet.
               
            
                  —
               
               
                  Politiets kontor for interne anliggender skal styrkes, og det skal sikres, at politifolk, som har begået straffelovsovertrædelser, retsforfølges i overensstemmelse med loven.
               
            
                  —
               
               
                  Der skal udarbejdes og iværksættes en konsolideret procedurevejledning for alle ansatte i kriminalpolitiet.
               
            
                  —
               
               
                  Strategien for lokalpoliti skal gennemføres.
               
            Bekæmpelse af organiseret kriminalitet og terrorisme
      
                  —
               
               
                  Der skal skabes bedre samarbejde mellem de forskellige statslige instanser, der er involveret i bekæmpelsen af organiseret kriminalitet og terrorisme, navnlig mellem retsmyndighederne og politiet.
               
            
                  —
               
               
                  Der skal træffes yderligere foranstaltninger til indførelse af sammenhængende og koordinerede systemer til indsamling og bearbejdning af efterretninger.
               
            
                  —
               
               
                  Der skal gøres større brug af specielle efterretningsmetoder, aflytning af telekommunikation og brug af efterretningsoplysninger.
               
            
                  —
               
               
                  Der skal snarest indføres praktiske foranstaltninger til at garantere vidnebeskyttelse.
               
            
                  —
               
               
                  Det nationale og internationale samarbejde om at forhindre menneskehandel skal styrkes, og politienheden for menneskehandel skal have mere personale.
               
            
                  —
               
               
                  Analytikere og efterforskere i terroristsager skal have bedre udstyr og bedre uddannelse.
               
            Beskyttelse af personoplysninger
      
                  —
               
               
                  Den gældende lovgivning om beskyttelse af personoplysninger skal tilpasses til EU-retten og til Europarådets konvention om beskyttelse af personoplysninger.
               
            
                  —
               
               
                  Der skal oprettes et uafhængigt datatilsyn, der har de fornødne beføjelser over den offentlige og private sektor og tilstrækkelige økonomiske og menneskelige ressourcer.
               
            3.2.   PRIORITETER PÅ MELLEMLANG SIGT
      Politiske kriterier
      Demokrati og retsstatsforhold
      Regeringsførelse
      
                  —
               
               
                  Det skal sikres, at den nationale strategi for udvikling og integration gennemføres og overvåges effektivt.
               
            Offentlig forvaltning
      
                  —
               
               
                  Det skal sikres, at de sektorer i forvaltningen, der er ansvarlige for gennemførelsen af bestemmelserne i SAA, og de sektorer, der er involveret i gennemførelsen af Fællesskabets finansielle bistand, er tilstrækkeligt uddannede og udstyrede til at udføre deres arbejde.
               
            
                  —
               
               
                  Der skal indføres resultatorienteret ledelse og uddannelse for offentligt ansatte.
               
            
                  —
               
               
                  Der skal etableres en lønstruktur for offentligt ansatte, som gør det muligt både at foretage budgetplanlægning og skabe en motiverende karrierestruktur.
               
            
                  —
               
               
                  Det skal sikres, at reformerne af den offentlige forvaltning er bæredygtige.
               
            Retsvæsen
      
                  —
               
               
                  Det skal sikres, at alvorlige forbrydelser, særlig organiseret kriminalitet, retsforfølges, navnlig skal der sættes fokus på samarbejdsmekanismer på tværs af grænser.
               
            
                  —
               
               
                  Lovgivningen om beskyttelse af vidner skal håndhæves.
               
            
                  —
               
               
                  Dommere og anklagere skal sikres tilstrækkelig efteruddannelse, herunder i menneskerettigheder, etik, handelsretlige og selskabsretlige anliggender samt spørgsmål vedrørende SAA.
               
            
                  —
               
               
                  Det skal sikres, at skolen for uddannelse af dommere er finansiel levedygtig.
               
            
                  —
               
               
                  Den rolle og de kvalifikationer, som administratorer i retsvæsenet har, skal tages op til revision, de skal gradvis integreres i den offentlige tjeneste, og der skal være ligeløn mellem dem og ansatte i ministerier.
               
            Antikorruptionspolitik
      
                  —
               
               
                  De europæiske strafferets- og civilretskonventioner om korruption, som Albanien har ratificeret, og de relevante FN-konventioner skal gennemføres.
               
            
                  —
               
               
                  Der skal opnås væsentligt bedre resultater i bekæmpelsen af korruption på alle niveauer og alle områder gennem håndhævelse af den relevante lovgivning.
               
            Menneskerettigheder og beskyttelse af mindretal
      Overholdelse af international lovgivning om menneskerettigheder
      
                  —
               
               
                  Det skal sikres, at tilbageholdte og varetægtsfængslede behandles i overensstemmelse med internationale standarder.
               
            Borgerlige og politiske rettigheder
      
                  —
               
               
                  Retsplejen for mindreårige skal forbedres.
               
            
                  —
               
               
                  Det skal sikres, at Europarådets konvention til forebyggelse af tortur og umenneskelig eller vanærende behandling eller straf overholdes.
               
            
                  —
               
               
                  Der skal vedtages en omfattende lovgivning om bekæmpelse af forskelsbehandling, og ofre skal sikres den fornødne institutionelle støtte, herunder af de eksisterende institutioner, der beskæftiger sig med menneskerettigheder.
               
            
                  —
               
               
                  Lovgivningen om tilbagegivelse af eller kompensation for ejendom, der blev konfiskeret i kommunisttiden, skal håndhæves.
               
            
                  —
               
               
                  Registreringen af jord skal færdiggøres.
               
            
                  —
               
               
                  Det skal sikres, at overdragelse af ejendom sker i overensstemmelse med lovgivningen, og at alle instanser i processen (notarer, ejendomsregistre osv.) fungerer korrekt.
               
            
                  —
               
               
                  Lovgivningen om trykte og elektroniske medier skal håndhæves under hensyntagen til europæiske standarder.
               
            
                  —
               
               
                  Det skal sikres, at tildelingen af tv-frekvenser sker på en fair og ikke-diskriminerende måde i overensstemmelse med den nationale plan, og at tv- og radiostationer fuldt ud overholder kravene. Det statslige tv- og radioselskab skal være mere neutralt.
               
            
                  —
               
               
                  Ngo'er og andre organisationer i civilsamfundet skal opfordres til at deltage aktivt i beslutningsprocessen, og der skal anspores til fortsat forbedring af den journalistiske kvalitet.
               
            Regionale anliggender og internationale forpligtelser
      
                  —
               
               
                  Regional dialog, stabilitet, gode naboskabsforbindelser og samarbejde skal fremmes yderligere.
               
            
                  —
               
               
                  Aftalen med USA om betingelserne for overgivelse af personer til Den Internationale Straffedomstol skal bringes i overensstemmelse med EU's overordnede principper, som blev vedtaget af Det Europæiske Råd i september 2002.
               
            Økonomiske kriterier
      
                  —
               
               
                  Skattekilen på lønindtægter skal mindskes, og der skal skabes bedre strukturer og fleksibilitet på arbejdsmarkedet som incitament til at øge erhvervs- og beskæftigelsesfrekvensen. Samtidig bør skatteindtægterne sikres ved at udvide skattegrundlaget og forbedre overholdelsen af skatteregler. Dette bør ske i et velovervejet og fornuftigt tempo for at sikre bæredygtige offentlige finanser.
               
            
                  —
               
               
                  Uddannelsessystemet skal forbedres for at øge udbuddet af de færdigheder, der efterspørges, og således skabe beskæftigelse og langsigtet økonomisk vækst.
               
            
                  —
               
               
                  Landets infrastruktur, navnlig inden for energi og transport, skal moderniseres for at øge konkurrenceevnen generelt.
               
            
                  —
               
               
                  Privatiseringen af statsejede virksomheder skal fremskyndes for at fremme selskabsstyring og mindske parafiskale tab.
               
            
                  —
               
               
                  Erhvervsmiljøet skal forbedres for at øge udenlandske direkte investeringer i nyetablerede selskaber.
               
            
                  —
               
               
                  Der skal indføres effektive procedurer til påvisning, behandling og opfølgning af tilfælde af (formodet) svig og andre uregelmæssigheder, der påvirker nationale og internationale midler.
               
            Europæiske standarder
      Det indre marked
      Frie varebevægelser
      
                  —
               
               
                  Det skal sikres, at der er tilstrækkelig administrativ kapacitet til at gennemføre kravene i SAA og IA på dette område.
               
            
                  —
               
               
                  Der skal gøres større fremskridt med at overtage europæiske standarder og sættes fart i bestræbelserne på at blive fuldgyldigt medlem af de europæiske standardiseringsorganer.
               
            
                  —
               
               
                  Der skal gøres fremskridt med at gennemføre den nye og globale metodes direktiver og den gamle metodes direktiver i den nationale lovgivning.
               
            
                  —
               
               
                  Der skal indføres et markedsovervågningssystem.
               
            
                  —
               
               
                  Det skal sikres, at institutioner med ansvar for standardisering, akkreditering og certificering samt institutioner med ansvar for metrologi og kalibrering fungerer bedre under hensyntagen til bedste praksis i EF.
               
            
                  —
               
               
                  Albanien skal sikres medlemskab af Den Europæiske Organisation for Akkreditering.
               
            Fri bevægelighed for personer og tjenesteydelser samt etableringsret
      
                  —
               
               
                  Lovgivningen om beskæftigelse af udlændinge skal godkendes, og der skal træffes foranstaltninger til at koordinere socialsikringsydelser.
               
            
                  —
               
               
                  Det skal sikres, at lovgivningen om etableringsret gennemføres på en fair og uvildig måde.
               
            Frie kapitalbevægelser
      
                  —
               
               
                  Albanien skal gøre fremskridt for at opfylde sine forpligtelser i henhold til SAA vedrørende fuld liberalisering af kapitalbevægelser, herunder sikre, at statsborgere fra EU og Albanien får samme behandling med hensyn til porteføljeinvesteringer og finansielle lån og kreditter med en løbetid på under et år.
               
            Told og beskatning
      
                  —
               
               
                  Det skal sikres, at Albaniens lovgivning om told og beskatning fortsat tilpasses EU-retten, og at den administrative kapacitet til at gennemføre told- og skattelovgivningen og bekæmpe korruption, grænseoverskridende kriminalitet og skatteunddragelse øges yderligere.
               
            
                  —
               
               
                  Gennemsigtigheden og informationsudvekslingen med EU-medlemsstaterne skal øges for at gøre det lettere at håndhæve foranstaltninger, der skal forhindre skatteundgåelse og skatteunddragelse.
               
            Konkurrence
      
                  —
               
               
                  Der skal ske en yderligere forbedring af resultaterne med hensyn til håndhævelse af kartel- og statsstøttereglerne.
               
            
                  —
               
               
                  Tilpasningen af statsstøtteordningerne til EU's konkurrenceregler skal fuldendes, jf. interimsaftalen.
               
            Offentlige indkøb
      
                  —
               
               
                  Det skal sikres, at Albaniens lovgivningsmæssige ramme er i overensstemmelse med EU-retten.
               
            
                  —
               
               
                  Der skal etableres fuldt operationelle strukturer for offentlige indkøb, der sikrer, at anvendelsen af procedurerne for offentlige indkøb er i nøje overensstemmelse med lovgivningen og kravene i SAA.
               
            Intellektuel ejendomsret
      
                  —
               
               
                  De internationale konventioner, der er ratificeret på området intellektuelle, kommercielle og industrielle ejendomsrettigheder, skal gennemføres fuldt ud.
               
            
                  —
               
               
                  Lovgivningen om intellektuelle ejendomsrettigheder skal håndhæves korrekt, og bekæmpelsen af piratkopiering og varemærkeforfalskning skal give større resultat.
               
            
                  —
               
               
                  Der skal være tilstrækkelig administrativ kapacitet til at overholde kravene i SAA på dette område.
               
            Social- og arbejdsmarkedspolitik samt beskæftigelse
      
                  —
               
               
                  Det skal gøres lettere for kvinder at blive integreret i arbejdsmarkedet og deltage i beslutningsprocessen.
               
            
                  —
               
               
                  Beskæftigelses- og efteruddannelsesstrategierne skal integreres i social-, uddannelses-, skatte-, erhvervs- og regionalpolitikkerne. Der skal gøres en indsats for at gennemføre de internationale forpligtelser på sundhedsområdet, navnlig de internationale sundhedsforskrifter.
               
            
                  —
               
               
                  Der skal gøres fremskridt med tilpasningen af kvalitetsstandarderne for blodtransfusioner og blodkomponenter til EU-retten.
               
            
                  —
               
               
                  Gennemførelsen af den nationale strategi for sundhedsvæsenet for 2007-2013 skal påbegyndes.
               
            Uddannelse og forskning
      
                  —
               
               
                  Uddannelseskvaliteten skal fortsat højnes, og der skal skabes et moderne system for erhvervsuddannelse, og det regionale samarbejde om videregående uddannelser skal fremmes.
               
            Sektorpolitikker
      Industri og SMV'er
      
                  —
               
               
                  Den forbedrede handelslovgivning skal håndhæves.
               
            
                  —
               
               
                  Det skal sikres, at strategien for bekæmpelse af den uformelle økonomi holder trit med udviklingen i sektoren.
               
            
                  —
               
               
                  De specialiserede virksomhedsstøttestrukturer (f.eks. væksthuse og virksomhedsklynger) skal videreudvikles, og mulighederne for at oprette en erhvervs- og teknologipark skal undersøges.
               
            
                  —
               
               
                  Udviklingen og gennemførelsen af en integreret forskningspolitik skal påbegyndes, og der skal udvikles yderligere foranstaltninger, der kan sætte gang i små virksomheders innovation og konkurrenceevne.
               
            
                  —
               
               
                  Der skal indføres oplysnings- og finansindberetningsstandarder på linje med EU-standarderne, og det skal sikres, at disse håndhæves i praksis.
               
            
                  —
               
               
                  Gennemførelsen af det europæiske charter for små virksomheder skal fortsætte.
               
            Landbrug og fiskeri
      
                  —
               
               
                  Der skal lægges strategier for arealanvendelse, køb og salg af jord, udvikling af landdistrikter, diversificering af landbrugsaktiviteter og fremme af landbrugets konkurrenceevne.
               
            
                  —
               
               
                  Fødevaresikkerheden samt de plantesundhedsmæssige og veterinære forhold skal forbedres betydeligt i overensstemmelse med EF's krav.
               
            
                  —
               
               
                  Det skal vurderes, om virksomheder i landbrugsfødevareindustrien overholder EU's krav, der skal udarbejdes et program for moderniseringen af disse virksomheder, og gennemførelsen heraf skal påbegyndes.
               
            
                  —
               
               
                  Der skal tages skridt til at sikre effektiv kontrol af indenlandsk planteavl, især af produkter, der er underlagt specifikke EU-krav, og der skal etableres en analysekapacitet inden for plantesundhedssektoren.
               
            
                  —
               
               
                  Der skal træffes foranstaltninger til at sikre, at Albaniens fiskeripolitik nærmer sig EU-standarderne, især på områder som ressourceforvaltning, inspektion og kontrol og inden for markeds- og strukturpolitikkerne.
               
            Miljø
      
                  —
               
               
                  Der skal udarbejdes en fuldstændig liste over akutte problemer og fortsat gøres en indsats for at løse de problemer, der allerede er påpeget.
               
            
                  —
               
               
                  Forureningen fra Balsh-raffinaderiet, herunder udledningen i Gjanica-floden, skal begrænses, og der skal træffes foranstaltninger til at bekæmpe vandforureningen generelt.
               
            
                  —
               
               
                  Miljøkontrollen skal forbedres, og der skal indføres sanktioner med tilstrækkelig afskrækkende virkning over for forurenerne.
               
            
                  —
               
               
                  Arbejdet med at opfylde de regionale og internationale miljøtilsagn skal fortsættes.
               
            Transport
      
                  —
               
               
                  Gennemførelsen af Albaniens overordnede transportplan skal fortsættes.
               
            
                  —
               
               
                  De nødvendige institutionelle reformer, som har til formål at forbedre forvaltningen af transportaktiver, prioriteringen af investeringer, planlægningen og inddragelsen af den private sektor, skal færdiggøres.
               
            
                  —
               
               
                  Der skal gøres væsentlige fremskridt med moderniseringen af havnene i Durres og Vlora, og havnedriften i disse havne skal konsolideres.
               
            
                  —
               
               
                  Der skal opnås bedre resultater med hensyn til færdselssikkerhed (herunder indførelsen af digitale fartskrivere), og der skal træffes yderligere foranstaltninger til at tilnærme lovgivningen til EU-retten om markedsadgang (erhvervsadgang) og sociale regler.
               
            
                  —
               
               
                  Gennemførelsen af aftalememorandummet om udviklingen af det sydøsteuropæiske regionale net af basale transportforbindelser og samarbejdet med det sydøsteuropæiske transportobservatorium skal fortsættes.
               
            
                  —
               
               
                  Der skal skabes konkurrencevilkår i jernbanesektoren, herunder ved etablering af tilsyns- og sikkerhedsorganer.
               
            
                  —
               
               
                  De tilsagn, der er givet som led i anden overgangsfase under aftalen om et fælles europæisk luftfartsområde, skal opfyldes.
               
            
                  —
               
               
                  Sikkerheden til søs skal forbedres væsentligt, inkl. havnestatskontrolfaciliteter og skibsregistrets funktionsdygtighed i henhold til Parisaftalememorandummet.
               
            Energi
      
                  —
               
               
                  Den korrekte gennemførelse af handlingsplaner for el- og gassektoren skal fortsættes, og der skal gøres større fremskridt med hensyn til gennemførelsen af Albaniens energistrategi.
               
            
                  —
               
               
                  Det skal sikres, at de forskellige projekter til at forbedre infrastrukturen til produktion, transmission og distribution af elektricitet gennemføres rettidigt.
               
            
                  —
               
               
                  Gennemførelsen af de regionale og internationale tilsagn, der er givet på energiområdet med henblik på at etablere et konkurrencepræget regionalt energimarked, skal fortsættes.
               
            
                  —
               
               
                  Loven om energieffektivitet skal gennemføres bedre.
               
            Informationssamfund og medier
      
                  —
               
               
                  EU-regelkomplekset om elektronisk kommunikation skal i højere grad overtages og gennemføres.
               
            
                  —
               
               
                  Lovgivningen skal fortsat tilpasses den europæiske konvention om grænseoverskridende fjernsyn og direktivet om fjernsyn uden grænser.
               
            Finansiel kontrol
      
                  —
               
               
                  Principperne om decentraliseret ledelsesansvar og funktionelt uafhængig intern revision skal udvikles og gennemføres i overensstemmelse med internationale standarder og bedste praksis i EU.
               
            
                  —
               
               
                  Der skal udarbejdes procedurer og sikres administrativ kapacitet til at garantere en effektiv beskyttelse af EU's finansielle interesser.
               
            
                  —
               
               
                  Loven om ekstern revision skal være i overensstemmelse med retningslinjerne fra Den Internationale Organisation af Øverste Revisionsmyndigheder.
               
            
                  —
               
               
                  Der skal være større kapacitet til ekstern revision, finanskontrolforvaltning og intern revision.
               
            Statistikker
      
                  —
               
               
                  Landbrugsstatistikkerne og de makroøkonomiske statistikker skal forbedres, der skal udarbejdes statistikker om sociale anliggender, herunder om uddannelse og sundhed, og der skal gøres en større indsats for at få gennemført alle europæiske klassifikationer, herunder klassifikation af statistikområder.
               
            Retfærdighed, frihed og sikkerhed
      Visum, grænsekontrol, asyl og migration
      
                  —
               
               
                  Det skal sikres, at albanske rejsedokumenter fuldt ud er i overensstemmelse med internationale standarder.
               
            
                  —
               
               
                  Samtlige internationale tilsagn, Albanien har givet vedrørende grænseforvaltning, skal opfyldes.
               
            
                  —
               
               
                  Lovgivningen vedrørende asyl skal håndhæves, og der skal etableres et komplet asylsystem i overensstemmelse med internationale standarder, herunder modtagelse af asylansøgere.
               
            
                  —
               
               
                  Albaniens nationale migrationsstrategi og handlingsplan om asyl skal gennemføres.
               
            
                  —
               
               
                  Det skal sikres, at Albanien kan opfylde kravene i SAA vedrørende EU-borgere, der arbejder og/eller bor i Albanien.
               
            
                  —
               
               
                  Gradvist skal alle de vigtigste internationale konventioner på migrationsområdet indgås, ratificeres og gennemføres.
               
            Hvidvaskning af penge
      
                  —
               
               
                  Der skal gøres mere for at bekæmpe økonomisk og finansiel kriminalitet, herunder hvidvaskning af penge og falskmøntneri.
               
            
                  —
               
               
                  Der skal opnås konkrete resultater i bekæmpelsen af hvidvaskning af penge, både i og uden for den finansielle sektor.
               
            Narkotika
      
                  —
               
               
                  Der skal opnås væsentligt bedre resultater i bekæmpelsen af ulovlig narkotikahandel, især hvad angår syntetisk narkotika, heroin og kokain.
               
            Politi
      
                  —
               
               
                  Der skal fortsat gøres en indsats for at bringe politiet op på niveau med europæiske standarder, især ved hjælp af passende uddannelse og udstyr.
               
            
                  —
               
               
                  Der skal opnås betydeligt bedre resultater med hensyn til bekæmpelsen af kriminalitet og korruption og anden kriminel adfærd inden for politiets rækker.
               
            Bekæmpelse af organiseret kriminalitet og terrorisme
      
                  —
               
               
                  Det internationale samarbejde om bekæmpelsen af organiseret kriminalitet og terrorisme skal udvides yderligere.
               
            
                  —
               
               
                  Der skal gøres væsentlige fremskridt med hensyn til tempoet for, antallet af og kvaliteten af retsforfølgelser for lovovertrædelser med tilknytning til organiseret kriminalitet og ulovlig handel samt med hensyn til beslaglæggelse af udbyttet fra strafbart forhold.
               
            
                  —
               
               
                  De internationale konventioner og protokoller om forebyggelse af terrorisme, som Albanien er part i, skal indarbejdes fuldt ud i national lovgivning og gennemføres.
               
            Beskyttelse af personoplysninger
      
                  —
               
               
                  Det skal sikres, at den nationale lovgivning om beskyttelse af personoplysninger overvåges og håndhæves effektivt.
               
            4.   PROGRAMMERING
      Fællesskabets bistand til landene på det vestlige Balkan inden for rammerne af stabiliserings- og associeringsprocessen ydes ved hjælp af de eksisterende finansielle instrumenter, navnlig forordning (EF) nr. 1085/2006 (Ipa) og, for programmer vedtaget inden 2007, Rådets forordning (EF) nr. 2666/2000 (Cards-forordningen) (1). Finansieringsaftalerne tjener som retsgrundlag for gennemførelsen af de konkrete programmer. Denne afgørelse får derfor ingen finansielle virkninger.
      Albanien kan også få adgang til finansiering fra flerlandeprogrammer og horisontale programmer.
      5.   KONDITIONALITET
      Bistand til Vestbalkanlandene er betinget af, at landene gør tilstrækkelige fremskridt med at opfylde Københavnskriterierne og de specifikke prioriteter i dette europæiske partnerskab. Opfyldes disse betingelser ikke, kan Rådet træffe passende foranstaltninger på grundlag af artikel 21 i forordning (EF) nr. 1085/2006 eller i tilfælde af programmer fra før 2007 på grundlag af artikel 5 i forordning (EF) nr. 2666/2000. Bistanden er ligeledes underlagt de betingelser, Rådet har fastlagt i sine konklusioner af 29. april 1997, navnlig hvad angår modtagernes pligt til at gennemføre demokratiske, økonomiske og institutionelle reformer. Der er ligeledes særlige betingelser i de individuelle årlige programmer. Finansieringsafgørelserne følges op af en finansieringsaftale, der undertegnes med Albanien.
      6.   OVERVÅGNING
      Gennemførelsen af det europæiske partnerskab overvåges inden for rammerne af de mekanismer, der er etableret som led i stabiliserings- og associeringsprocessen, herunder Kommissionens årlige rapporter.
      
         (1)  EFT L 306 af 7.12.2000, s. 1. Senest ændret ved forordning (EF) nr. 2112/2005 (EUT L 344 af 27.12.2005, s. 23).